O‘zbekistonning ikki fuqarosi Rossiya hududida qalbaki pullarni tarqatgani uchun 6 yillik qamoq jazosiga mahkum qilindi, deb xabar bermoqda mahalliy OAV. Sudlanuvchilar o‘zlarining jinoiy faoliyatini Tulada jinoiy to‘daga qo‘shilish orqali boshlagan. To‘da qalbaki pullarni saqlash va tarqatish bilan shug‘ullangan. Asosan qalbaki pullar 5 minglik qog‘oz pullar bo‘lgan. Sud ma’lumotiga ko‘ra, jinoyatchilar bu pullarni tergov tomonidan aniqlay olinmagan sheriklaridan olgan. Bu kimsalarga nisbatan alohida jinoiy ish qo‘zg‘atilgan. Jinoyatchilar Tula, Ryazan, Tver va Oryol viloyatlarida savdogarlarni aldab yurishgan. Oryol shahri tuman sudi 24 avgustda sud hukmini chiqardi. "Ayni vaqtda hukm kuchga kirmagan va uning ustidan Oryol viloyat sudida apellyatsion tartibida shikoyat qilinishi mumkin", deb aytildi sudda.